AGIRRE GARITAONANDIA (EH Bildu, 2017-02-16):
Eguerdi on, legebiltzarburu andrea. Eguerdi on legebiltzarkideok.
Zuotako batzuk, gazteenok, seguruenez hazita egongo zarete ba Dragoi bola, Betizu edo Super Bat ikusten telebistan. Legebiltzarkideok batez besteko adina, ostera, 45-50 urtekoa da eta guk, adin horretakook Televisión Españolako ba Un globo, dos globos, tres globos edo La casa de la praderarekin hazita gaude, besterik ez zegoen.
Horregatik gure adinekook ondo gogoratzen dugu zelakoa izan zen eta zelan bizi izan genuen ETBren lehen emisioa, orain dela jada 35 urte. Gogoan daukat ni neu behintzat bota zuten lehenengoko filma, uste dut lehenengoa izan zela, uste dut zela Ameriketako Estatu Batuetako esklabutzari buruzko pelikula bat eta mutiko bat, (...) bat agertzen zen, beltza eta euskeraz hitz egiten zuen. Eta euskeraz eta polito gainera eta gu harritu egin ginen. Horrelakoa zen gure mundua orain dela 35 urte.
ETBrekin dena zen nobedade, arro geunden, gure hizkuntza bazela zer eta guk baginela nor sentitu genuen orduan. Beste gainontzeko herrialdeekin homologatu egin gintuen ETBk. Guk ere munduan geunden, gure autoestimoak gora egin zuen gutxitutako hizkuntza batekoak garenok bakarrik sentitu dezakegun bezala. Eta ETBk beren bideari ekin zion, albistegietako hizkuntza sortuz, esaten baterako, bizkaitar alfabetatu bakook euskara batua deskubritu genuen eta langa, jokoz kanpo eta holako hitzekin ohitu ginen. Sukaldeko errezetak ere ba telebistan ikasten hasi ginen.
Fenomeno soziala eta kulturala izan zen ETBren sorrera. Gure inguruetako kolorea ere aldatu zuen ETBk. Esaten baterako, Euskal Herriko pilotaleku zuriak berdez margotu zituen ba pilotaren norabidea ba telebistatik ikusi ahal izateko. Gaur egun, orduan ikusten ez zen pilota hori ETB bera delakoan nago, aspalditik ez dugu ikusten bere norabidea zein den. Eta Maialen Iriarteri harrapatuko dizkiot hitzak, oso ondo azaldu zenuelako inbestidura saioan, zer sentitzen dugun batez ere han bizi erdia egin dugunok, ETBn egin dugunok. Eta nik ere, Maialen, niri ere mina ematen dit hau esateak, baina EITBren eredua agortuta dago.
Geure mundua aldatu egin da oso denbora gutxian, ez gara harritzen beltz bat euskaraz entzuten badugu, batua jada ez da arrotza bizkaitarrontzat eta eskolatutako ume eta gazte ia guztiek euskara ulertzeko gai dira. Kanala sofatik aldatu dezakegu aspalditik eta orain ez dela hainbestetik Internetek mundu osoa ekarri digu gure etxeko telebistara. Eta hareago, mundu oso hori honelako gailu txiki batean ere eraman dezakegu.
Baina EITB zahar dago, zahar geratu da. Jada ez da ez fenomeno soziala, ez fenomeno kulturala. Uste dut eta entzun dudanez ba horretan denok ados gaude, diagnostikoan bat egiten dugu denok.
Gaur egun nekez ikus dezakegu EITBren norabidea den pilota hori, horregatik EH Bildun uste dugu geure irudimena, ez dakit, berdez, gorriz, zuriz edo kolore guztietan margotu behar dugula ba pilota, ETBren pilota horren norabidea jarraitu ahal izateko, baina denon artean egin behar dugu hori. EITBk behar duen aldaketa hori ezin daiteke egin hemen Legebiltzarreko gela itxi batean bakarrik.
Irrati-telebista berriro ere etxe den denetako leihoetatik sartzea gura badugu, hemen ateak zabaldu behar ditugu. Eztabaidatu dezagun zer esana dugun guztiok, politikariok bai, baina baita ere ikus-entzunezko profesionalek, informazioaren alorrekoek, Unibertsitateko adituek eta baita ba gizarteko eragileek. Denon artean eraiki dezagun EITB berria, 2022an 40 urte beteko ditu. Ospatu dezagun urteurren hori sasoi berrietara egokitutako komunikazio talde handi bat daukagula, zeren eta hori da EITB, komunikazio talde handi bat. Harrotasuna sentitu dezagun, EITBren sorreran sentitu izan genuen bezala.
Badaukagu nondik hasi. Zuek hainbatek aipatu duzue Legebiltzar honen enkarguz EITBren erreformarako metodologia bat egin zuen, diseinatu zuela Euskal Herriko Unibertsitateak. Komunikazioa, soziologia eta kazetaritzan adituekin egin dugu lan hori, eta bertako eta kanpoko unibertsitateko adituekin ere kontrastatu du. Egina dago lana, heldu diezaiogun eta has gaitezen ekinean.
Gauzak ondo egin behar ditugu, ito barik, baina etenik gabe. Eztabaida hau ezin daiteke ez atzeratu ez betikotu. Eta hemen, Legebiltzarrean batzorde berezi bat sortzea nahi izan dugu eta arrazoia oso sinplea da: Batzorde bereziek ateak zabalik dituztelako eta ponentziek, ostera, ateak itxita. Gardentasuna gura badugu, uste dugu zabaldu behar direla ateak. Beraz, zabaldu ditzagun ateak.
Baina hau ez da borrokarako gai bat. Denok irabaziko dugu EITB birsortzen badugu, guk ere EITB maite dugulako.
Queremos una EITB adecuada a los tiempos, queremos una EITB en la que todas y todos nos sintamos identificadas. Queremos una EITB euskaldun, queremos un gran grupo de comunicación del que nos sintamos orgullosas.
En EH Bildu queremos todo eso, porque nosotras también queremos a EITB.